# Forskrift om regler for tildeling av skoleplass i Stavanger kommune

### Fastsatt av Stavanger kommunestyre (dato…) med hjemmel i lov 17. juli 1998 nr. 61 om grunnskolen og den videregående opplæringa (opplæringslova) § 8-1. Erstatter forskrift datert 16.11.20 .

### **§ 1 Formål**

Forskriften skal sikre forutsigbarhet ved tildeling av skoleplass, styre den kommunale saksbehandlingen og sikre likebehandling.

### **§ 2 Virkeområde**

Forskriften gjelder Stavanger kommunes skoler for barn i grunnskolealder.

### **§ 3 Nærskoleprinsippet**

Alle elever har rett til å gå på den nærmeste skolen eller den skolen i nærmiljøet som de sokner til. Dette er fastsatt i opplæringsloven § 8-1. Retten gjelder også for elever med behov for særskilt språkopplæring, særskilt tilrettelegging eller spesialundervisning.

Vurderingen av hvilken skole som er elevens nærskole, skal ta utgangspunkt i avstand til skolen fra elevens bosted. Også andre forhold skal vurderes. Andre forhold er blant annet trygge skoleveier, søskentilhørighet, samlede nærmiljøer, kapasiteten på skolen eller særlige individuelle hensyn.

### **§ 4 Veiledende inntaksområder**

I Stavanger kommune er det utarbeidet veiledende inntaksområder. Disse knytter hver enkelt adresse i kommunen til en barneskole og en ungdomsskole. De veiledende inntaksområdene er utformet i tråd med nærskoleprinsippet. Informasjon om hvilken skole den enkelte adresse i kommunen hører til, skal ligge tilgjengelig på Stavanger kommunes nettsider.

Når det bygges nye skoler, eller en skole har for mange elever, kan kommunen endre inntaksområdene. I enkelte tilfeller kan det likevel forekomme at det bor flere elever i en skoles inntaksområde enn skolen har plass til.

### **§ 5 Nærskolevedtaket**

Den enkelte elevs nærskoletilhørighet blir endelig bestemt ved et enkeltvedtak om nærskole. Når skolene fastsetter elevenes nærskoletilhørighet tar de utgangspunkt i de veiledende inntaksområdene. Elevene vil få plass på skolen de sogner til ifølge de veiledende inntaksområdene, så lenge det er plass på skolen. Hvis det ikke er plass på skolen, vil noen av elevene i skolens inntaksområde få plass på nærmeste naboskole med ledig plass.

### **§ 6 Skolebytte**

Ifølge opplæringsloven § 8-1 tredje ledd, kan man søke om å gå på en annen skole enn nærskolen. Kommunen *kan* velge å innvilge søknaden. Eleven har imidlertid ingen rett til å gå på en annen skole enn nærskolen. Skjema for søknad om skolebytte finnes på Stavanger kommunes nettsider. Det er skolen det søkes til, som behandler søknaden.

Før skolen vurderer å ta inn elever uten nærskolerett, må rektor ta stilling til om skolen har ledig kapasitet. Skolen må alltid holde av noen ledige tilflyttingsplasser på hvert trinn til elever med nærskolerett.

I vurderingen av søknader om skolebytte må skolen vektlegge både subjektive og objektive kriterier:

* bostedets nærhet til skolen
* søsken ved skolen
* trafikk- og sikkerhetsmessige forhold
* sosial tilhørighet og/eller medisinske forhold
* søker mener at den ønskede skolen er bedre tilpasset barnets behov enn nærskolen
* praktiske hensyn for familien

Dersom skolen innvilger søknaden om skolebytte og fatter vedtak om at eleven tildeles plass, må skolen samtidig vurdere om eleven vil kunne ha rett til skyss etter opplæringslovens bestemmelser, se § 11.

### **§ 7 Kapasitetsvurdering**

Når skolen fastsetter sin kapasitet på det aktuelle årstrinnet, må skolen vurdere flere lovfestede begrensninger. Skolen må blant annet vurdere størrelsen på disponible arealer sett i lys av hvordan trinnet organiseres, hensynet til pedagogisk forsvarlige grupper, forsvarlig inneklima og brannsikkerhet. Relevante bestemmelser finnes i opplæringsloven §8-2 og 9a-7, samt i forskrift om miljørettet helsevern i skoler mv. § 9 (kommentarer til bestemmelsen i helsedirektoratets veileder *Miljø og helse i skolen*).

### **§ 8 Særskilt tilrettelagte opplæringstilbud (STOLT)**

Alle elever har rett til å få opplæringen tilrettelagt på egen nærskole. Dette gjelder også elever med behov for særskilt tilrettelegging og spesialundervisning. Stavangerskolen har inkludering som et grunnleggende prinsipp, og har som mål at alle elever skal få tilpasset opplæring på sin nærskole.

Stavanger kommune har flere skoler med særskilt tilrettelagte opplæringstilbud (STOLT) for elever med ulike funksjonsnedsettelser og store sammensatte lærevansker. Antallet plasser er begrenset.

For elever som ikke har nærskolerett, vil søknad om plass på en skole med særskilt tilrettelagt opplæringstilbud bli vurdert etter regelen om skolebytte (jamfør opplæringsloven § 8-1, tredje ledd). Dersom det er flere søknader til STOLT, enn det er ledige plasser, vil kommunen prioritere søkerne etter følgende kriterier:

* Behov for universell utforming og særskilt fysisk tilrettelegging
* Behov for særskilt kompetanse
* Elevens rett til å gå på nærskolen
* Sosial og/eller geografisk tilhørighet
* Søsken på samme skole

Plasstildelingen vil ta utgangspunkt i en vurdering av barnets beste, sett i sammenheng med andre barns behov og kapasiteten ved skolen. Det må søkes innen fastsatt frist. Fristen blir kunngjort på kommunens nettsider.

### **§ 9 Innføringstilbud**

Alle elever har rett til å få opplæringen tilrettelagt på egen nærskole. Dette gjelder også nyankomne elever med behov for grunnleggende norskopplæring. Stavanger kommune har organisert særskilt opplæringstilbud for nyankomne elever på egen innføringsskole på Johannes læringssenter.

Som hovedregel starter alle 1. klassinger på nærskolen. Nyankomne minoritetsspråklige elever fra 2. klasse og eldre får tilbud om introduksjonstilbud på innføringsskolen. Skolen informerer elev og foresatte om innføringstilbud ved Johannes læringssenter for elever som har rett til særskilt opplæringstilbud etter opplæringsloven § 2.8. Foresatte må gi skriftlig samtykke dersom de ønsker plass i innføringstilbudet.

Nærskolen fatter vedtak om særskilt språkopplæring både på nærskolen og i innføringstilbudet. Det fattes bare vedtak for inntil ett år om gangen. Eleven vil hospitere på nærskolen sin i perioden eleven går på innføringsskolen.

### **§ 10 Flytting/adresseendring**

Adresseendringer skal meldes til skolen eleven går på.

Når en elev flytter ut av skolens inntaksområde, har eleven ikke lenger nærskoletilhørighet til denne skolen. Skolene må sikre at det er plass til alle elever som bor i, og kommer flyttende inn i, skolens inntaksområde. I utgangspunktet skal plassen derfor frigjøres for elever med nærskolerett.

Dersom elev og foresatte ønsker at eleven skal fortsette på skolen de flytter fra, må foresatte søke om dette. Søknaden behandles på samme måte som andre søknader om skolebytte, se § 6 over.

### **§ 11 Skyss**

Opplæringslovens kap. 7 regulerer elevenes rettigheter til skyss mellom hjem og bosted. Retten til skoleskyss er knyttet til nærskolen. Det er som hovedregel fylkeskommunen v/Kolumbus som avgjør om elever har rett til skoleskyss etter opplæringsloven kap. 7. Søknader om skoleskyss sendes via skolen.

Når skolen/kommunen innvilger plass på annen skole enn nærskolen, stilles det som hovedregel vilkår om at foreldrene selv sørger for eventuell skyss. Unntaket er dersom skolebyttet er nødvendig for å oppfylle elevens rett til opplæring. I slike tilfeller er skolen/kommunen ansvarlig for å oppfylle elevens eventuelle rett til skoleskyss.

Ved søknad til annen skole enn nærskolen, skal elev, foresatte, skolen og kommunen, så langt det er mulig, søke å finne plass ved en skole som ligger nær hjemmet og som ikke gir behov for skyss. All skoleskyss foregår i utgangspunktet med rutegående transport.

### **§ 12 Adgang til å klage på tildelt skoleplass**

Vedtak om skoleplass er et enkeltvedtak. I alle vedtak om, eller avslag på søknad om, skoleplass, skal det opplyses om klageadgang og klagefristen på 3 uker, jf. forvaltningslovens § 28 og § 29. En eventuell klage sendes til skolen som har fattet vedtaket. Dersom skolen, etter å ha vurdert saken på nytt, ikke finner grunn til å endre vedtaket, skal skolen sende klagen over til Statsforvalteren i Rogaland for endelig avgjørelse.

### **§ 13 Ikrafttredelse**

Forskrift om regler for tildeling av skoleplass i Stavanger kommunes grunnskoler trer i kraft når kommunestyret har fattet vedtak i saken. Gjeldende «forskrift om skoletilhørighet», vedtatt av Stavanger kommunestyre 16. november 2020, oppheves.